Komisijos sprendimas
1986 m. rugsėjo 11 d.
dėl patikrinimų vietoje, kuriuos būtina atlikti iš šalių, kurios nėra narės, importuojant galvijus, kiaules ir šviežią mėsą, įgyvendinimo
(86/474/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1972 m. gruodžio 12 d. Tarybos direktyvą 72/462/EEB dėl sveikatos ir veterinarinio patikrinimo problemų importuojant galvijus, kiaules ir šviežią mėsą iš trečiųjų šalių [1] su paskutiniais pakeitimais, padarytais Reglamentu (EEB) Nr. 3768/85 [2], ypač į jos 5 straipsnį,
atsižvelgdama į 1976 m. gruodžio 21 d. Tarybos direktyvą 77/96/EEB dėl trichinelių (trichinella spiralis) tyrimo naminių kiaulių šviežioje mėsoje, importuojamoje iš trečiųjų šalių [3] su paskutiniais pakeitimais, padarytais Reglamentu (EEB) Nr. 3768/85, ypač į jos 6 straipsnį,
kadangi Komisija 1983 m. balandžio 8 d. Sprendimu 83/196/EEB dėl patikrinimų vietoje, importuojant galvijus, kiaules ir šviežią mėsą iš šalių, kurios nėra narės [4], Bendrijos patikrinimams nustatė laikinus reikalavimus; kadangi, atsižvelgiant į pakankamą patirtį, įgytą atliekant patikrinimus vietoje, patartina galutinai nustatyti kontrolės metodus;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Komisijai vadovaujant, valstybių narių ir Komisijos veterinarijos ekspertai atlieka veterinarinius patikrinimus vietoje, kad įsitikintų, ar praktiškai taikomos Direktyvos 72/462/EEB, ypač jos 3 straipsnio 2 dalies, nuostatos. Šie patikrinimai atliekami kas trejus metus kiekvienoje pagal minėtos direktyvos 3 straipsnio 1 dalį parengtame sąraše nurodytoje šalyje.
Tačiau dėl su gyvūnų sveikata susijusių priežasčių Komisija, pasitarusi su valstybėmis narėmis Veterinarijos nuolatiniame komitete, gali atidėti arba paankstinti tam tikrus patikrinimus arba atlikti papildomus patikrinimus.
2. Komisijai vadovaujant, valstybių narių ir Komisijos veterinarijos ekspertai, prieš pateikdami Veterinarijos nuolatiniam komitetui pasiūlymą dėl sprendimo papildyti pagal direktyvos 72/462/EEB 3 straipsnio 1 dalį parengtą sąrašą, atitinkamoje šalyje arba šalyse atlieka veterinarinį patikrinimą.
3. Konkrečiu valstybės narės prašymu valstybių narių ir Komisijos veterinarijos ekspertai Komisijai vadovaujant gali atitinkamoje šalyje arba šalyse atlikti veterinarinį patikrinimą prieš pateikdami Veterinarijos nuolatiniam komitetui pasiūlymą dėl sprendimo:
- iš dalies pakeisti pagal Direktyvos 72/462/EEB 3 straipsnio 1 dalį parengtą sąrašą,
- leisti atnaujinti gyvūnų ir šviežios mėsos importą pagal Direktyvos 72/462/EEB 28 straipsnio 4 dalį,
- dėl priemonių, kurių būtina imtis, jei veterinariniai patikrinimai, atlikti galvijus ir kiaules importavus pagal Direktyvos 72/462/EEB 12 straipsnį, o šviežią mėsą pagal jos 23 ir 24 straipsnį, arba kuri nors kita Komisijos gauta informacija rodo, kad pirmiau minėtos direktyvos nuostatų arba tos direktyvos įgyvendinimo priemonių nesilaikoma, ir tada kyla abejonių, ar ir toliau reikia suteikti patvirtinimą.
2 straipsnis
1. Komisijai vadovaujant, valstybių narių ir Komisijos ekspertai atlieka veterinarinius patikrinimus vietoje, kad įsitikintų, ar praktiškai taikomos Direktyvos 72/462/EEB, ypač jos 4 straipsnio 2 ir 3 dalies, ir Direktyvos 77/96/EEB nuostatos. Šie patikrinimai atliekami ne rečiau kaip kartą per metus visose skerdyklose, visose mėsos išpjaustymo įmonėse ir visuose ne skerdyklos ar pjaustymo įmonės teritorijoje esančiuose šaldymo sandėliuose, nurodytuose pagal minėtos Direktyvos 72/462/EEB 4 straipsnio 1 dalį arba Direktyvos 77/96/EEB 4 straipsnį parengtame sąraše.
Tačiau dėl sveikatos priežasčių Komisija, pasikonsultavusi su valstybėmis narėmis Veterinarijos nuolatiniame komitete, gali:
- atidėti arba paankstinti kai kuriuos patikrinimus arba atlikti papildomus patikrinimus,
- sistemingus patikrinimus pakeisti bandinių tikrinimu.
2. Valstybių narių ir Komisijos veterinarijos ekspertai, prieš pateikdami Veterinarijos nuolatiniam komitetui pasiūlymą dėl sprendimo papildyti vieną iš pagal Direktyvos 72/462/EEB 4 straipsnio 1 dalį arba Direktyvos 77/96/EEB 4 straipsnį parengtų sąrašų, Komisijai vadovaujant atitinkamoje įmonėje arba įmonėse atlieka sveikatos patikrinimą vietoje.
3. Konkrečiu valstybės narės prašymu valstybių narių ir Komisijos veterinarijos ekspertai Komisijai vadovaujant atitinkamoje įmonėje arba įmonėse atlieka sveikatos patikrinimą vietoje prieš pateikdami Veterinarijos nuolatiniam komitetui pasiūlymą dėl sprendimo:
- iš dalies pakeisti pagal Direktyvos 72/462/EEB 4 straipsnio 1 dalį arba Direktyvos 77/96/EEB 4 straipsnį parengtus sąrašus,
- dėl priemonių, kurių būtina imtis, jei sveikatos patikrinimai, atlikti importavus pagal Direktyvos 72/462/EEB 24 straipsnį, arba kuri nors kita Komisijos gauta informacija rodo, kad nesilaikoma Direktyvų 72/462/EEB ir 77/96/EEB arba jų įgyvendinimo nuostatų, ir tada kyla abejonių, ar ir toliau reikia suteikti patvirtinimą.
3 straipsnis
Kiekvieną kartą, prireikus pasikonsultavusi su valstybėmis narėmis, Komisija nustato veterinarijos ekspertų, kuriuos ji paskiria atlikti 1, 2 ir 4 straipsniuose minėtus patikrinimus, skaičių ir kvalifikaciją. Komandiruotėse, kurių metu atliekami 1 ir 2 straipsniuose ir 4 straipsnio 2 dalyje numatyti patikrinimai, dalyvauja bent vienas valstybės narės ekspertas.
4 straipsnis
1. 1 ir 2 straipsnyje numatytus patikrinimus gali atlikti veterinarijos ekspertai, nusiųsti į ilgalaikę komandiruotę užsienyje ne ilgesniam kaip trejų metų laikotarpiui.
2. Bent kartą per metus tam tikrą pirmiau minėtų patikrinimų dalį jiems padeda atlikti kiti veterinarijos ekspertai.
5 straipsnis
1. Valstybių narių veterinarijos ekspertai, Komisijos paskirti pagal Direktyvos 72/462/EEB 5 straipsnio trečios pastraipos nuostata, veikia vadovaujami Komisijos. Jie jokiomis aplinkybėmis negali panaudoti asmeniniams tikslams informacijos, gautos patikrinimų metu, arba atskleisti tokios informacijos kompetentingoje tarnyboje nedirbančiam asmeniui.
2. Komisija apmoka valstybių narių veterinarijos ekspertų kelionės ir pragyvenimo išlaidas pagal kelionės ir pragyvenimo išlaidų, kurių turi ekspertais dirbti Komisijos pakviesti asmenys, kompensavimo taisykles.
6 straipsnis
Komisija, pateikdama ataskaitas raštu Veterinarijos nuolatiniame komitete, informuoja valstybes nares apie patikrinimų rezultatus, ypač kai jie rodo, kad Direktyvos 72/462/EEB 3 straipsnio 1 dalyje ir 4 straipsnio 1 dalyje bei Direktyvos 77/96/EEB 4 straipsnio 2 dalyje nurodytas sąrašas arba sąrašai turėtų būti papildyti arba iš dalies pakeisti Direktyvos 72/462/EEB 30 straipsnyje nustatyta tvarka.
Skubiais atvejais valstybės narės dar gali būti informuojamos žodžiu arba teleksu.
7 straipsnis
Šis sprendimas peržiūrimas iki 1992 m. sausio 1 d.
8 straipsnis
Šis sprendimas skirtas valstybėms narėms.
Priimta Briuselyje, 1986 m. rugsėjo 11 d.